Suid Afrikaanse Nuus Thread - Page 104 - Stormfront
08-10-2006, 04:37 AM #1031
Weermag-man verloor vertroulike geheueskyfie
’n Finansiële beampte van die weermag wat onlangs uit die Demokratiese Republiek van die Kongo (DRK) teruggekeer het, kan moontlik vervolg word nadat hy glo ’n rekenaargeheueskyfie (“memory stick”) met vertroulike weermagdokumente in Sunnyside, Pretoria, verloor het.
Beeld is in besit van ’n kopie van die inligting op die skyfie nadat ’n lid van die publiek dit opgetel het en die koerant daaroor gekontak het omdat hy ontsteld was oor die pornografie wat ook daarop was.
Op die skyfie is dokumente wat in besonderhede uitbrei hoe die Suid-Afrikaanse mag in weerwil van die Verenigde Nasies (VN) se beleid oor die vervoer van kontant optree. Die pornografie is vermoedelik van die internet afgelaai en sluit in grafiese materiaal van bestialiteit.
Dit is verbode om weermagdokumente van ’n vertroulike aard rond te dra.
In die een dokument – ’n terugvoerverslag oor die uitbetaling en veilige bewaring van groot hoeveelhede kontant in die DRK – meld die beampte die VN bepaal dat slegs $5 000 in kontant op ’n slag op VN-vliegtuie in die DRK vervoer mag word.
Dit is uit vrees dat dié vliegtuie moontlik vir die geld gekaap kan word.
“Ons het sowat $285 000 per maand op die VN-vliegtuie gesmokkel sodat ons die soldate kon betaal. Die weermag sal dringend met die VN moet onderhandel om ’n oplossing vir die kwessie te vind. Ek stel voor ’n spesiale vliegtuig word voorsien (om die soldate by Kalemie, Beni en Goma te betaal),” lui die verslag wat deur die betrokke finansiële beampte opgestel is.
Hy meld ook dat daar geen kluise by dié basisse is om die geld, wat as staatsgeld veronderstel is om te alle tye veilig bewaar behoort te word, te bêre nie.
Kol. Petrus Motlhabane, woordvoerder van die weermag, het gesê die weermag het ’n ondersoek na die voorval begin in terme van die weermag se tugkode.
Die betrokke beampte was van September verlede jaar tot Mei vanjaar daar ontplooi.
Die betrokke beampte het Beeld gekontak en wil sy skyfie terughê omdat dit sy “persoonlike eiendom” is en nie dié van die weermag nie.
Die skyfie is steeds in die besit van die persoon wat dit opgetel het.
08-10-2006, 04:46 AM #1032
OOS-KAAP: Boere moet skade dra
PORT ELIZABETH. – Ongeveer 20 000 stuks vee is in hoogliggende dele van die provinsie se noordooste deur sneeu vasgekeer en 16 t voer is reeds met die hulp van weermaghelikopters daarheen gehaas.
Elders in die provinsie sit talle boere blykbaar in die knyp, nie net omdat hulle weens verspoelde paaie ná die swaar reëns van die buitewêreld afgesny is nie, maar ook omdat hulle skynbaar hand in eie sak sal moet steek om die skade aan infrastruktuur te herstel.
Volgens mnr. Cerneels Pietersen, president van Agri Oos-Kaap, maak die nasionale departement van landbou nie voorsiening vir vergoeding as infrastruktuur-skade gely word nie.
“Tot en met 200 mm reën het in sommige *gebiede uitgesak en groot skade is onder meer aan openbare en plaaspaaie, skure, veeskuilings en windpompe aangerig.
“Boere het ook grootskaalse vee- en oesverliese gely, maar sal al die koste uit hul eie sakke moet betaal,” het Pietersen verduidelik.
Sommige gebiede soos die Elandsriviervallei het só erg onder die reën deurgeloop dat die massas water groot gate in paaie gelaat en boere *afgesny het van die buitewêreld.
“Ons het die padingenieur in die Baai in kennis gestel van die situasie met die paaie en ek sien reeds stootskrapers wat besig is met herstelwerk,” het Pietersen gesê.
Dr. Marie Annandale-De Villiers, Oos-Kaapse superintendent van paaie en vervoer, het gister gesê haar departement wag eers dat die watervlakke verder daal voordat daar met herstelwerk begin sal word.
“Hoë watervlakke maak dit onmoontlik om die totale omvang van die vloedskade te bepaal, maar ons beoog om Maandag met herstelwerk te begin.
“Ek dink daaraan om die plaaslike regering te vra vir ekstra geld as die skade nie binne my begroting val nie,” het sy gesê.
Sy wou nie bespiegel oor die moontlike vergoeding van boere wat finansiële skade gely het as gevolg van die paaie se verval nie.
Volgens mnr. Pine Pienaar, DA-woordvoerder oor vervoer, is normale instandhoudingswerk aan paaie in die Cacadu-distrik vir eers gestaak. Hy het gesê die departement wy nou al sy aandag aan die herstel van stormskade.
Volgens hom het ’n groot agterstand ontstaan as gevolg van al die nuwe gevalle wat daagliks by die provinsiale departement van vervoer aangemeld word, maar word alles in die stryd gewerp om herstelwerk te bespoedig.
Mnr. Ncedo Kumbaca, woordvoerder van die Oos-Kaapse departement van vervoer, het gesê dat die departement steeds wag vir ’n verslag oor ’n ondersoek deur die Cacadu-distriksmunisipaliteit se rampbestuur-eenheid wat die omvang van die skade sal bepaal.
“As skade aangerig is aan paaie wat aan ons behoort, is ons reg daarvoor.
“Vele paaie behoort egter aan die nasionale departement en dan is herstelwerk nie die provinsie se verantwoordelikheid nie,” het Kumbaca gesê.
Volgens mnr. Collen Msibi, woordvoerder van die nasionale departement van vervoer, is daar strukture in plek om voort te gaan met herstelwerk aan paaie in die provinsie wat nou geklassifiseer word as nasionale paaie.
Intussen sit verskeie veeboere ook hul naels en kou nadat dit aan die lig gekom het dat ongeveer 20 000 beeste en skape in die omgewing van Barkly-Oos en Rhodes in die sneeu vasgevang is.
Veevoer word tans met behulp van die departement van landbou en die Suid-Afrikaanse *Nasionale Weermag per helikopter na die diere *geneem.
“Die operasie het Sondag begin en ongeveer 16 t is reeds afgelaai,” het Pietersen gister gesê.
Een van die weinige pluspunte ná die swaar reën is dat waterbeperkings in Nelson Mandelabaai ná vyf maande opgehef is.
Die gebied se drie hoofopgaardamme was verlede Woensdag nog onderskeidelik 60,1%, 79% en 36% vol, maar het 48 uur later weens die swaar reën hul walle oorstroom.
08-10-2006, 04:52 AM #1033
Onveilig in veilige oord
ONTEVREDE. BANG. BEDREIG. VERNEUK. Dit is hoe die bejaarde inwoners van die “luukse, hoësekuriteit-aftreekompleks” Sewe Damme in Bloemfontein se noorde voel.
Te bang vir intimidasie – het ’n groepie inwoners wat hier woon en wat anoniem wil bly – vir Ons Stad vertel dat skelms in die nag gekom het en met ’n skerp voorwerp een van die bejaarde inwoners se agterdeur van haar luukse woning (waarvoor almal meer as R1 miljoen moes opdok) oopgeforseer het. Terwyl sy geslaap het, is haar handsak omgedop, haar geld gesteel en haar TV ontkoppel om te steel!
Nou is rekenaartoerusting van sowat R80 000 met ’n tweede diefstal in ’n ander eenheid in dieselfde kompleks gesteel!
Wat inwoners die meeste pla, is dat die aftreeoord geadverteer is as ’n aftreeoord met hoë sekuriteit. “Ons het ons veilige huise in woonbuurte soos Universitas, Dan Pienaar en Bayswater opgegee om in die ‘veilige’ aftreekompleks te kom bly, wat nou volgens ons glad nie veilig is nie. Van die paniekknoppies wat ons sou kry, het ook dadels gekom.”
Intussen moet die bejaardes in hul eie woorde maandeliks “ ’n helse premie” vir sekuriteit betaal wat nie bestaan nie. Die heffing vir die sekuriteit beloop glo gesamentlik meer as R11 000 per maand!
Die aftreeoord is op die rand van die stad gebou met ’n groot stuk oop veld wat daaraan grens.
Die bejaardes vertel dat sekuriteitsdrade wat bo-op die mure aangebring is, vir weke al stukkend was en op mekaar gelê het. Sulke drade is veronderstel om ’n alarmstelsel te laat aktiveer by ’n sekuriteitsfirma wanneer dit op mekaar land. Daar was vermoedelik nie krag in die drade nie, gevolglik was daar geen reaksie nie.
’n Ander probleem is dat hoewel die voorste hek glo deur sekuriteitswagte bewaak word, agterste hekke oopgelos word vir die eienaar se werkers om sonder kontrole daardeur te kom omdat daar nog aan die kompleks gewerk word. Een van die bejaardes vertel dat hy nou so onveilig in die aftreekompleks voel dat hy ’n kwotasie gekry het om weer diefwering voor sy vensters te laat aanbring.
Verder blyk dit ook dat daar nooit vir stormwater by die oord beplan is nie.
Elektrisiteitskabels is net onder die plaveisel van die paadjies gelê en nie volgens standaard-vereistes nie. “Daar was reeds ontploffings as kabels stukkend gery word en dan sit ons tot ’n naweek lank sonder krag!”sê bejaardes.
08-10-2006, 04:56 AM #1034
Polisie skuldig bevind
TWEE polisiemanne wat ’n selfoon van sowat R3 000 op ’n ongelukstoneel gesteel het, is hier aan diefstal skuldig bevind en elk tot ’n boete van R3 000 of ses maande tronkstraf gevonnis, asook ses maande wat voorwaardelik vir drie jaar opgeskort is.
Sers. Daniël Totobala en insp. Daniël Mokadutlo, albei van die polisie op Allanridge, het geweier om in die verhoor teen hulle te getuig en het ook geen pleitverduideliking gegee nie.
Verlof tot appèl is ná vonnisoplegging deur landdros Piet Barkhuizen toegestaan.
Mnr. Fernando Rolo, ’n sakeman van Welkom, was op 10 Augustus 2004 op pad van Welkom na Bothaville in ’n ongeluk naby Allanridge betrokke.
Totobala en Mokadutlo is na die ongelukstoneel en kort daarna het Rolo agter gekom sy selfoon is weg. Hy het die diefstal by die polisie aangemeld.
Die polisie se eenheid teen georganiseerde misdaad het die inligting opgevolg en die gesteelde selfoon is teruggekry.
Mokadutlo het ’n misdaadrekord van roekelose en nalatige bestuur.
Hulle is nooit departementeel verhoor nie en was gister steeds in die polisiemag. Hulle is net verplaas.
Die twee het verskeie prokureurs gehad wat verskeie kere om uitstel aansoek gedoen het.
Barkhuizen het voor skuldigbevinding gelas dat die verhoor sal voortgaan hoewel die twee se prokureur hom toe onttrek het. Hulle het voor vonnisoplegging eers weer ’n prokureur gekry.
Mnr. James Hopper het aangekla.
08-10-2006, 05:34 AM #1035
Korrupsie in al sy gestaltes moet kortgevat word
Dit is verregaande! 'n Tender vir 25 motors word aan 'n man toegeken, vir R467975-00 ónder hulle gesamentlike waarde, en dan eis hy boonop R36883-00 vir die gebruik van dié voertuie deur die provinsiale regering - voertuie wat hy beweer wettig gekoop is vir 'n totale bedrag van R7695-00.
Indien die mediaberigte korrek is, beteken dit dat die Noord-Kaapse regering hom 'n aardige bedraggie gaan betaal om die motors te vat. Let wel, hy kry die voertuie ver onder die markwaarde, maar eis boonop méér as wat hy daarvoor betaal het. Om presies te wees, R29138 meer! Dis nou wat jy 'n lekker tender noem!
Ek hoop van harte die Noord-Kaapse rereging gaan hom nie met 'n slap riem laat vang nie. Ons sal eenvoudig alle geloofwaardigheid in hierdie gemeenskap verloor. Hierdie ding moet onverwyld behoorlik ondersoek word, met inbegrip van die vraag hoe die tender drie dae vóór die sitting van die tenderraad kon geskied het.
08-10-2006, 05:45 AM #1036
WANTROUE IN DIE POLISIE
Een van die sorgwekkendste newe-effekte van die misdaadvlaag wat die land ervaar, is die toenemende gebrek in vertroue in die polisie wat reeds bestaan en blykbaar besig is om skerp toe te neem. Dit lyk ook nie of daar enige planne is aan owerheidskant om hierdie verskynsel te probeer regstel nie. Hierdie wantroue in die polisie bestaan al geruime tyd, maar word nie dikwels aan die groot klok gehang nie. Maar so af en toe gebeur daar iets wat die kwessie skerp onder die soeklig plaas.
Enkele gevalle in die Oos-Transvaal waar boere geweier het om swart polisiemanne op hul plase toe te laat of selfs eens die polisiemanne te woord te staan, was een van daardie gebeure.
In ‘n onderhoud met Radio Pretoria verlede week het ‘n woordvoerder van TLUSA reguit gesê dat boere nie meer die polisie vertrou nie en dit is hoekom hulle die mense toegang tot hul plase weier.
Volgens hom kan die verskynsel aan verskeie faktore toegeskryf word. Die eerste is dat daar verskeie gevalle voorgekom het van mense wat in plaasaanvalle betrokke was wat in polisie-uniforms geklee was. Daar is natuurlik die moontlikheid dat die klere gesteel is, maar hoe sal ‘n mens nou weet as die man in volle polisiemondering hier voor jou staan. Ook in verskeie stedelike insidente die afgelope tyd was daar bewerings dat rowers in polisie-uniforms geklee was of met motors gery het wat soos polisiemotors gelyk het. Voeg daarby dat daar wel verskeie gevalle was waar lede van die polisiemag aangekeer en aangekla is vir deelname aan misdade en dan is die wantroue in ‘n polisie-uniform verstaanbaar.
Nog ‘n probleem is blykbaar die kwessie van taal en kommunikasie. Volgens bronne is daar baie swart polisiemanne -- veral op die platteland --wat nie Afrikaans kan, en in baie gevalle nie WIL praat nie. Daarby is selfs hul Engels gebrekkig en hul kundigheid oor wetlike bepalings en diesmeer blykbaar soms baie yl.
Dit is nie makik om met sulke mense te kommunikeer nie en boere verkies om met mense te praat wat hul taal verstaan. Die taalgaping lei ook tot houdings teenoor boere van die kant van die polisie wat verhoudings glad nie vergemekalik nie. Die afskaffing van kommando’s het ook grootliks bygedra om hierdie gaping te vergroot. Gewoonlik was die kommando’s eerste op die toneel van ‘n misdaad en kon hulle as tussengangers tussen boere en onbegrypende polisielede opree.
Voeg hierby verskeie gevalle van hardhandige en selfs onwettige optredes teen boere en ook ander blankes wat summier in tronke gesmyt is bet omdat vermoed is dat hulle onnodig op swartes geskiet het, en ‘n vertrouensgaping word gou groter.
‘n Baie belangrike aspek van die vetrouensgaping wat ontstaan het, is die gruwelike wyse waarop die polisiemag afgeskeep word in soverre dit toerusting soos vervoer en kommunikasiemiddels betref, asook ‘n ernstige gebrek aan behoorlike opleiding, kundigheid en kennis, maar veral ook toewyding tot die taak. Dit is natuurlik ‘n probleem wat sy ontstaan het op die hoogste vlak, te wete die polisie se topbestuur en bevelstruktuur, asook by die politici wat vir polisie en beveiliging verantwoordelik is.
Dit is probleme hierdie wat nie deur die gewone man opgelos kan word nie. Die saak kan slegs reggestel word deur sterk en duidelike optrede deur politici en top polisiehoofde, maar ons is bevrees dat dit nie lyk of hulle veel aandag aan die saak gaan gee nie, behalwe om boere van rassisme te beskuldig
08-10-2006, 05:46 AM #1037
STAAT SE MISDAAD-PLAN HET LEEMTES
“Die staat se nuwe misdaad-plan, soos aangekondig deur die minister van Veiligheid en Sekuriteit, mnr. Charles Nqakula, word verwelkom, maar verskeie leemtes bestaan in die plan. Landelike beveiliging, wat plaasmoorde insluit, word geensins genoem nie. Die fokus op georganiseerde misdaad is goed, maar huisbrake wat meestal met geweldadige rooftogte op mense in hulle huise gepaard gaan en gewone roof, waaraan die publiek daagliks blootgestel word, is nie noodwendig die gevolg van georganiseerde misdaad nie”, sê mnr. Pieter Groenewald (LP), hoofwoordvoerder van Veiligheid en Sekuriteit vir die Vryheidsfront Plus.
“Daar kan met reg gevra word hoekom word daar nou eers besluit om intelligensienetwerke te verbeter. ‘n Lys van 250 verdagtes by georganiseerde misdaad is nou opgestel. In Mei 2004 het pres. Mbeki in die parlement ook gesê die land se 200 ergste misdadigers sal binne drie maande aangekeer word. Daar is nie bevestig of hulle aangekeer is nie, maar dit het nie misdaad laat afneem nie. Die minister sê wat gedoen gaan word, maar hy sê nie hoe hy dit gaan doen nie, en dit wek kommer. Dit help ook nie die minister sê daar gaan opgetree word teen lui polisielede, maar deur regstellende aksie verdryf hy kundige lede uit die Polisiediens nie”, sê Groenewald.
“Dit word verwelkom dat die Instituut vir die Studie van Geweld en Versoening (ISVR) die gewelddadige aard van misdaad gaan ondersoek. Die amptelike verslag oor Plaasmoorde in 2003 het toe reeds bevind dat rassehaat die oorsaak is van die geweld en wreedheid teenoor slagoffers op plase. Die regering het egter niks daaraan gedoen nie. Die minister se bewering dat uit die ondersoek van 10 000 dossiere dit blyk dat in 81% van moordsake die oortreders bekend was aan die slagoffers, word bevraagteken en vereis meer deursigtigheid”, het Groenewald bygevoeg.
08-11-2006, 01:11 AM #1038
Londen. – Duisende passasiers wêreldwyd is gister gestrand gelaat toe die Heathrow-lughawe – die besigste lughawe ter wêreld – die middelpunt geword het van ’n beweerde moordkomplot wat duisende lewens sou eis.
Vermeende Al-Kaïda-terroriste se plan om vliegtuie met honderde passasiers aan boord tussen Brittanje en die VSA op te blaas, is deur dié twee lande se intelligensiedienste gefnuik.
Ander Britse lughawens is ook geraak.
Altesame 24 Moslem-mans, Britse burgers van Pakistanse oorsprong, is sedert vroeg gisteroggend in Londen en ander dele van Engeland in hegtenis geneem weens ’n beweerde plan om tot tien vliegtuie van die Amerikaanse lugdienste American Airlines, Continental en United bo die Atlantiese Oseaan te laat ontplof.
Alle inkomende vlugte na Heathrow is gisteroggend verbied, maar die Suid-Afrikaanse Lugdiens (SAL), British Airways (BA) en Virgin Atlantic se sewe daaglikse vlugte uit Johannesburg en Kaapstad na Londen sou almal gisteraand op skedule vertrek, berig Waldimar Pelser.
Dié lugdienste se vlugte uit Londen na Suid-Afrika sou ook gisteraand voortgaan, hoewel groot vertragings verwag is.
Hoewel Suid-Afrikaanse passasiers steeds teen gister soos gebruiklik handbagasie aan boord hul vlugte na Londen kon neem, is alle passasiers wat uit Brittanje vlieg, verbied om enige handbagasie benewens reisdokumente, ’n beursie en voorskrifmedisyne aan boord te neem.
Selfs selfone, brilhuisies en skootrekenaars moet ingevolge die nuwe reëls in die vragruim van die vliegtuig gestoor word (sien kassie hiernaas).
Ma’s wat met babas reis, is gevra om babakos en formulemelk ten aanskoue van veiligheidsbeamptes te proe uit vrees dat dit dalk vloeibare plofstof is.
Die beweerde terreurplan, wat deur die binnelandse intelligensiediens MI5 onthul is, was glo dat selfmoordbomaanvallers plofstof in vloeistofvorm op vlugte sou neem en gewone veiligheidsmaatreëls só sou omseil.
Dit sou versteek word in selfone, koeldrankbottels of houers met haarjel.
Amerikaanse owerhede het gesê Al-Kaïda is waarskynlik betrokke, maar die Britte was lugtig om die vinger te wys.
Gister se onthulling het gevolg op ’n maande lange ondersoek deur Britse en Amerikaanse owerhede. “Die doel was ’n massamoord op ’n ondenkbare skaal,” het asst.-komm. Paul Stevenson gesê.
Die impak van die terreurplan is oral gevoel.
Slegs vlugte wat vroegoggend reeds in die lug was, is toegelaat om by Heathrow te land en slegs enkele van die 650 vlugte uit Heathrow is toegelaat.
Al BA se binnelandse vlugte en vlugte na Europa is afgelas, en vlugte na Heathrow van lugdienste soos Lufthansa, Iberia, Air France en die Griekse lugdiens Olympic Airways, is gekanselleer.
Ook die SAL het gewaarsku passasiers wat uit Londen na Suid-Afrika vlieg, moet hulle op baie lang wagtye voorberei.
In Brittanje is passasiers wat Britse lughawens wou gebruik, aangemoedig om tuis te bly as hulle nie dringend moet vlieg nie. ’n Geraamde 400 000 passasiers wêreldwyd is deur die chaos by lughawens hier geraak.
Mnr. Tony Blair, Britse premier, en pres. George W. Bush was eergisternag met mekaar in gesprek oor die kwessie vanuit hul onderskeie vakansieplekke.
Treinmaatskappye soos Eurostar moes gister ekstra personeel inroep om te help met die toenemende aantal passasiers wat van hul dienste tussen Londen en Europa gebruik gemaak het.
Die Britse lughawensmaatskappy, BAA, het voorgeneem aktiwiteite by Heathrow sal vanaf vandag af “stadig herstel”.
08-11-2006, 01:16 AM #1039
Klopjag ná wenk: 3 vas en 7 motors gekry
’n Wenk van ’n lid van die gemeenskap het die polisie gister gelei na ’n motorkapwerf in Saulsville, wes van Pretoria, wat moontlik reeds 11 jaar lank bedrywig is.
Drie verdagtes is in hegtenis geneem en sewe gesteelde voertuie is tydens dié klopjag op die erf gevind.
Volgens konst. Brenda Kgafela, polisiewoordvoerder, is een van die voertuie reeds in Januarie 1995 in Malawi gesteel.
Die kapwerf, beter bekend as S.Q. Qwane’s-skrootwerf en -duikkloppers, het sowat 30 voertuie waarvan die meeste reeds uitmekaar gehaal is.
Twee van die motors is geïdentifiseer as gesteelde voertuie en daar is aan vyf ander se enjinnommers “gepeuter”, wat daarop dui dat dit waarskynlik ook gesteel is.
“Daar is die afgelope maand ’n voertuig in Pretoria-Wes gesteel en ’n wenk van ’n lid van die gemeenskap het ons laat verstaan dat dié motor by dié adres in Saulsville gevind kan word.
“Polisielede van Erasmia, Laudium, Atteridgeville en Pretoria-Wes het net ná 11:00 op die erf toegeslaan en drie werknemers van die skrootwerf – twee werktuigkundiges en ’n elektrisiën – is aangekeer,” het sy gesê.
Die verdagtes sal waarskynlik vandag in die Atteridgeville-streekhof verskyn. Hulle sal daarvan beskuldig word dat hulle in besit was van vermoedelik gesteelde voertuie.
Die eienaar van die skrootwerf was volgens Kgafela “nêrens te vinde nie” en word gesoek.
“Suksesse soos dié is vir ons baie bemoedigend. Die gemeenskap, gemeenskapspolisiëringsforum en die polisie kán misdaad suksesvol saam beveg.
“As die gemeenskap sulke samewerking aan ons gee, kan ons die geveg teen misdaad wen,” het sy bygevoeg.
08-11-2006, 07:00 PM #1040
BUHRMANNSDRIF. – ’n Bejaarde boer is met kookwater oor die bene en geslagsdele gebrand nadat hy en drie werkers deur die “polisie” by sy huis aangeval en met pepersproei in die gesig gespuit is.
Die aanval op mnr. Daantjie van Zyl (77), sy huiswerker en twee plaaswerkers kom ná twee weke waarin sy beesplaas byna heeltemal afgebrand en verskeie wapens Woensdag uit die kluis in die huis gesteel is.
Van Zyl is vir skok en brandwonde in die Victoria-hospitaal behandel, maar is gistermiddag ontslaan, het kapt. Elsabé Augoustides, polisiewoordvoerder, gesê.
Me. Santie Geldenhuys, voorsitter van die TLU se distrikslandbou-unie wat Van Zyl ná die voorval besoek het, het gesê hy en die werkers is onkant betrap omdat die aanvallers hulle as polisielede voorgedoen het. Volgens Augoustides het een van die aanvallers ’n polisie-uniform aangehad en die ander ’n weerkaatsbaadjie. ’n Derde verdagte het siviele klere aangehad.
Van Zyl het glo vir die huiswerker gesê om solank vir die “polisie” tee te maak terwyl hy aantrek. Hy het vermoed hulle is daar oor Woensdag se inbraak terwyl hy en sy vrou, wat gister in Mafikeng by die werk was, gehelp het om ’n brand elders op die plaas te blus.
Die aanvallers het die huiswerker oorval, die twee werkers wat op die werf was die huis ingeboender en hulle tot by Van Zyl se slaapkamer geneem. Hulle is met pepersproei in die gesig gespuit.
Die werkers is volgens Geldenhuys gedwing om op die grond te lê, terwyl Van Zyl op die bed moes lê. Sy hande is met die elektriese kabel van sy vrou se haardroër vasgebind. Die kookwater waarmee die huiswerker wou tee maak, is oor sy onderlyf uitgegooi.
Die aanvallers het glo geld gesoek. Volgens Geldenhuys het hulle Van Zyl gedreig dat hulle sy geslagsdele met messe sal afsny en hom verder met ’n strykyster brand as hy nie vir hulle sê waar geld is nie. Hy het aan hulle eise voldoen.
Die rowers het met ’n groot bedrag geld in Van Zyl se bakkie gevlug. Niemand is teen gistermiddag laat in hegtenis geneem nie.
Die Van Zyls was glo die afgelope twee weke die teiken van misdadigers. Byna die hele plaas is afgebrand in veldbrande wat vermoedelik kwaadwillig gestig is. Woensdag het die inbraak gevolg en gisteroggend die gewapende aanval. Van Zyl het deur Geldenhuys laat weet hy wil nie met die media praat nie.
Boere in die omgewing meen volgens Geldenhuys misdaad op plase het toegeneem sedert die plaaslike kommando moes sluit. Die polisie het glo geen struktuur gereed om die kommando te vervang nie.